PATVIRTINTA

Prezidento Jono Žemaičio gimnazijos

direktoriaus 2021 m. gruodžio 17 d.

įsakymu Nr. V1-159

**MAITINIMO ORGANIZAVIMO PREZIDENTO JONO ŽEMAIČIO GIMNAZIJOJE TVARKOS** **APRAŠAS**

**I SKYRIUS**

**BENDROSIOS NUOSTATOS**

1. Maitinimo organizavimo Prezidento Jono Žemaičio gimnazijoje tvarkos aprašas (toliau – aprašas) reglamentuoja gimnazistų maitinimo ir nemokamo maitinimo organizavimo reikalavimus.

2. Aprašas parengtas vadovaujantis Vaikų ir mokinių maitinimo organizavimo Raseinių rajono savivaldybės ir nevalstybinėse mokyklose tvarkos aprašu, patvirtintu Raseinių rajono savivaldybės tarybos 2020 m. birželio 18 d. sprendimu Nr. TS-188, Mokinių nemokamo maitinimo savivaldybės ir nevalstybinėse mokyklose tvarkos aprašu, patvirtintu Raseinių rajono savivaldybės tarybos 2021 m. birželio 30 d. sprendimu Nr. TS-174, ir kitais teisės aktais.

**II SKYRIUS**

**MAITINIMO ORGANIZAVIMO BENDRIEJI REIKALAVIMAI**

3. Maitinimo paslaugą gimnazijoje teikia maitinimo paslaugos teikėjas, pasirinktas Viešųjų pirkimų įstatymo nustatyta tvarka.

4. Maitinimo paslaugos teikėjas atsakingas už valgiaraščių sudarymo reikalavimų laikymąsi, patiekalų gaminimo ir patiekimo reikalavimų užtikrinimą, maitinimo organizavimo patalpų ir įrenginių higienos reikalavimų laikymąsi.

5. Mokinių maitinimas organizuojamas gimnazijos valgykloje sudarant sąlygas kiekvienam vaikui pavalgyti prie stalo, laikantis nustatytų maisto saugos ir maisto tvarkymo bei patalpų higienos reikalavimų.

6. Maitinimo paslaugos gimnazijoje teikiamos kiekvieną dieną, išskyrus poilsio, švenčių dienas bei mokinių atostogų dienas. Atskirais atvejais, iš anksto suderinus su maitinimo paslaugos teikėju, gali būti organizuojamas maitinimas poilsio, švenčių ir mokinių atostogų dienomis mokykloje organizuojamų renginių (olimpiadų, konkursų, konferencijų, stovyklų ir kitų renginių) dalyviams.

7. Gimnazijos valgykloje matomoje vietoje turi būti skelbiama:

7.1. valgiaraščiai (nurodant visus faktiškai patiekiamus maisto produktus, patiekalus, gėrimus ir užkandžius);

7.2. maisto pasirinkimo piramidės, kita sveiką mitybą skatinanti informacija;

7.3. Valstybinės maisto ir veterinarijos tarnybos Kauno departamento Raseinių skyriaus (toliau - Raseinių valstybinė maisto ir veterinarijos tarnyba) nemokamos telefono linijos numeris (skambinti maitinimo organizavimo klausimais), asmens, teikiančio vaikų maitinimo ir (ar) maisto produktų tiekimo paslaugas, telefono numeris;

7.4. šaltų užkandžių, jei jie tiekiami, sąrašas ir svoris.

8. Jei gimnazijoje maitinami suaugę asmenys, jiems neturi būti pateikiami Vaikų ir mokinių maitinimo organizavimo Raseinių rajono savivaldybės ir nevalstybinėse mokyklose tvarkos aprašo (Raseinių rajono savivaldybės tarybos 2020 m. birželio 18 d. sprendimas Nr. TS-188) reikalavimų neatitinkantys maisto produktai ar patiekalai vaikų maitinimo metu.

9. Tvarkos aprašas, valgiaraščiai ir fizinis ar juridinis asmuo, teikiantis vaikų maitinimo ir (ar) maisto produktų tiekimo paslaugas, turi būti skelbiami gimnazijos interneto svetainėje.

10. Už maitinimo organizavimą yra atsakingas gimnazijos vadovas, už jo vykdymą – vadovo paskirtas atsakingas asmuo.

**III SKYRIUS**

**NEMOKAMO MAITINIMO ADMINISTRAVIMAS IR ORGANIZAVIMAS**

11. Mokinių nemokamą maitinimą administruoja Socialinės paramos skyrius.

12. Vienas iš mokinio tėvų, globėjų ar kitų bendrai gyvenančių pilnamečių asmenų, pilnametis mokinys ar nepilnametis mokinys, kuris yra susituokęs arba emancipuotas, mokinys nuo keturiolikos iki aštuoniolikos metų, turintis tėvų sutikimą (toliau – pareiškėjas) dėl mokinių nemokamo maitinimo kreipiasi į seniūniją, kurios teritorijoje Lietuvos Respublikos gyvenamosios vietos deklaravimo įstatymo nustatyta tvarka deklaruoja gyvenamąją vietą arba yra įtrauktas į gyvenamosios vietos nedeklaravusių asmenų apskaitą. O jeigu jo gyvenamoji vieta nedeklaruota ir jis nėra įtrauktas į gyvenamosios vietos nedeklaravusių asmenų apskaitą, – į seniūniją, kurios teritorijoje faktiškai gyvena. Pareiškėjai, kurių gyvenamojo vieta yra Raseinių miestas, kreipiasi į Socialinės paramos skyrių.

13. Gimnazijos administracija, gavusi informaciją iš gimnazijos pedagogų, socialinio pedagogo ir (ar) bendruomenės atstovų apie tai, kad socialinė parama mokiniui galimai reikalinga, bet pareiškėjas nesikreipė dėl socialinės paramos mokiniams, informuoja mokinio gyvenamosios vietos savivaldybės administraciją dėl poreikio įvertinti bendrai gyvenančių asmenų ar vieno gyvenančio asmens gyvenimo sąlygas ir teikti socialinę paramą mokiniams.

14. Gavus informaciją iš Savivaldybės administracijos Socialinės paramos skyriaus apie sprendimą dėl nemokamo maitinimo skyrimo, maitinimas gimnazijoje mokiniui skiriamas kitą dieną po sprendimo gavimo.

15. Gimnazijos direktoriaus paskirtas už maitinimą atsakingas asmuo veda nemokamą maitinamą gaunančių gimnazistų apskaitą, vykdo maitinimo organizavimo priežiūrą.

16. Gimnazistui, kuriam skirtas nemokamas maitinimas (pietūs, pusryčiai), išduodamas teisę į nemokamą maitinimą gimnazijoje patvirtinantis pažymėjimas.

17. Gimnazistas gauna nemokamus pietus (pusryčius), pateikęs nemokamo maitinimo pažymėjimą valgyklos darbuotojui.

18. Nemokamo maitinimo porcijų išdavimo registravimą kiekvieną dieną vykdo valgyklos darbuotojai.

19. Pasibaigus mėnesiui duomenys apie išduotų porcijų skaičių suderinami su maitinančios įmonės atstovu ir iki kito mėnesio 4 dienos galutinai suvedami į mokinių nemokamo maitinimo registravimo sistemą.

20. Atvykusiam iš kitos ugdymo įstaigos mokiniui nemokamas maitinimas pradedamas teikti kitą dieną gavus pažymą apie teisę gauti nemokamą maitinimą iš mokyklos, kurioje prieš tai mokėsi.

21. Gimnazistui, turinčiam teisę gauti nemokamą maitinimą, išvykus į kitą mokyklą, gimnazija ne vėliau kaip kitą darbo dieną po mokyklos pakeitimo dienos pateikia (tiesiogiai, paštu arba elektroninio ryšio priemonėmis, pasirašytą saugiu elektroniniu parašu) laisvos formos pažymą:

21.1. mokyklai, į kurią mokinys išvyko, apie mokinio teisę gauti nemokamą maitinimą;

21.2. informuoja mokinio gyvenamosios vietos savivaldybės administraciją apie tai, kad mokinys pakeitė mokyklą.

22. Mokinių nemokamas maitinimas vasaros atostogų metu teikiamas gimnazijos organizuojamose vasaros poilsio stovyklose.

23. Mokiniams nemokamas maitinimas neteikiamas:

23.2. poilsio, švenčių ir atostogų dienomis per mokslo metus;

23.3. neatvykusiems į mokyklą dėl ligos ar kitų priežasčių.

24. Mokiniams, kuriems skirtas mokymas namuose, sudaromos sąlygos kiekvieną dieną pasiimti maistą savo atsineštuose induose.

25. Jei yra skirtas mokymas namuose, prašymą nemokamus pietus (pusryčius) gauti į namus pareiškėjas (tėvas, rūpintojas ar pats pilnametis mokinys) pateikia gimnazijos direktoriui nurodydamas gimnazijos nelankymo laiką ir maistą iš gimnazijos valgyklos atsiimsiantį asmenį.

26. Karantino, ekstremalios situacijos, ekstremalaus įvykio ar kito įvykio laikotarpiu, jei tuo metu sustabdomas mokinių nemokamo maitinimo paslaugų teikimas, išduodami maisto daviniai. Visais kitais atvejais nemokamas maitinimas organizuojamas gimnazijoje ir maisto daviniai negali būti išduodami. Sudarant maisto davinius rekomenduojama vadovautis Vaikų maitinimo organizavimo tvarkos aprašo, patvirtinto Lietuvos Respublikos sveikatos apsaugos ministro 2011 m. lapkričio 11 d. įsakymu Nr. V-964 „Dėl vaikų maitinimo organizavimo tvarkos aprašo patvirtinimo“, 18 punktu.

27. Informacija apie mokinių nemokamo maitinimo sąlygas ekstremalios situacijos, ekstremalaus įvykio ir (ar) karantino metu skelbiama gimnazijos svetainėje, Tamo elektroniniame dienyne konkrečių mokinių tėvams (globėjams, rūpintojams).

28. Asmuo, atsakingas už nemokamą maitinimą gimnazijoje, esant poreikiui organizuoti maisto davinių išdavimą:

28.1. peržiūri ir patikslina nemokamą maitinimą gaunančių mokinių sąrašus;

28.2. nemokamą maitinimą gaunančių mokinių sąrašus pateikia maitinimą teikiančios įmonės atstovui;

28.3. su maitinimą organizuojančios įmonės atstovu derina maisto davinių išdalinimo laiką ir vietą;

28.4. išsiaiškina ar nemokamą maitinimą gaunantis mokinys ar jo šeimos nariai pageidauja maisto davinio ir ar turės galimybę atvykti atsiimti nurodytoje vietoje;

28.5. koordinuoja maisto davinių išdalinimą mokinių tėvams ar mokiniams.

29. Mokiniams vietoj nemokamo maitinimo pinigai neišmokami.

**IV SKYRIUS**

**MAITINIMĄ ORGANIZUOJANČIŲ IR VYKDANČIŲ ASMENŲ PAREIGOS IR FUNKCIJOS**

30. Gimnazijos direktorius:

30.1. nustato maitinimo organizavimo tvarką gimnazijoje;

30.2. paskiria asmenis, atsakingus už mokinių maitinimą, nemokamo maitinimo apskaitą, kitos dokumentacijos tvarkymą, maitinimo paslaugų viešojo pirkimo-pardavimo sutarties vykdymo kontrolę;

30.3. aptaria ir derina su maitinimo paslaugos teikėju mokinių maitinimo valgiaraščius;

31. Asmuo, atsakingas už nemokamą mokinių maitinimą:

31.1. pildo SPIS žurnalą, patikrina, ar jame atsirado duomenų apie naujus mokinius, kuriems skirtas nemokamas maitinimas, atsako už duomenų įvedimą į SPIS žurnalą nustatytu laiku, jų teisingumą. Per mėnesį suteikto nemokamo maitinimo duomenys SPIS žurnale turi būti visiškai užpildyti ne vėliau kaip paskutinę einamojo mėnesio darbo dieną;

31.2. duomenis apie pateiktų porcijų skaičių derina su maitinimo paslaugą teikiančios įmonės atstovu tarpusavio susitartu laiku;

31.3. iki kito ketvirčio pirmojo mėnesio 8 dienos teikia Socialinės paramos skyriui ketvirtinę mokinių nemokamo maitinimo ataskaitą, užpildydamas SADM ministro patvirtinto Duomenų apie suteiktą socialinę paramą mokiniams teikimo tvarkos aprašo, 1 priede pateiktą formą per dokumentų valdymo sistemą;

31.4. iki kitų kalendorinių metų sausio 8 dienos teikia Socialinės paramos skyriui metinę mokinių nemokamo maitinimo ataskaitą, užpildydamas SADM ministro patvirtinto Duomenų apie suteiktą socialinę paramą mokiniams teikimo tvarkos aprašo, 2 priede pateiktą formą per dokumentų valdymo sistemą;

31.5. pasibaigus mėnesiui, iki kito mėnesio 5 dienos imtinai, pateikia Socialinės paramos skyriui užpildytą,atspausdintą ir vadovo pasirašytą praėjusio mėnesio mokinių nemokamo maitinimo žurnalą.

32. Sveikatos specialistas, vykdantis sveikatos priežiūrą gimnazijoje:

32.1. vertina mokinių maitinimo organizavimo gimnazijoje atitiktį pagal Vaikų ir mokinių maitinimo organizavimo Raseinių rajono savivaldybės ir nevalstybinėse mokyklose tvarkos aprašo 4 priedo reikalavimus ir Raseinių r. savivaldybės visuomenės sveikatos biuro direktoriaus nustatyta tvarka;

32.2. ne rečiau kaip kartą per dvi savaites pildo ir, nustatęs neatitikčių, jas užregistruoja Valgiaraščių ir vaikų maitinimo atitikties patikrinimo žurnale (Vaikų ir mokinių maitinimo organizavimo Raseinių rajono savivaldybės ir nevalstybinėse mokyklose tvarkos aprašo 5 priedas) ir nedelsdamas raštu apie tai informuoja maitinimo paslaugos teikėją, pranešimo kopiją pateikia gimnazijos vadovui;

32.3. jei maitinimo paslaugos teikėjas per nustatytą laiką nepašalina valgiaraščių ir vaikų maitinimo neatitikčių, raštu informuoja Raseinių valstybinės maisto ir veterinarijos tarnybą;

32.4. konsultuoja gimnazijos ar maitinimo paslaugų teikėjų darbuotojus, atsakingus už mokinių maitinimą, vaikų tėvus sveikos mitybos ar maisto saugos klausimais.

33. Valgiaraščių ir vaikų maitinimo atitikties patikrinimo žurnalas mokyklose saugomas dvejus metus.

34. Mokinių maitinimo organizavimą kontroliuoja Raseinių valstybinė maisto ir veterinarijos tarnyba.

35. Maitinimo paslaugos teikėjas atsako už tai, kad nustatyti mokinių maitinimo organizavimo trūkumai būtų pašalinti nedelsiant.

**V SKYRIUS**

**BAIGIAMOSIOS NUOSTATOS**

36. Maitinimo organizavimo Prezidento Jono Žemaičio gimnazijoje tvarkos aprašas, maitinimo paslaugos teikėjo kontaktai, valgiaraščiai skelbiami gimnazijos interneto puslapyje [www.raseiniugimnazija.lt](http://www.raseiniugimnazija.lt).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_